b'\n_START_ARTICLE_\nWarszawa Universitet\n_START_PARAGRAPH_\nWarszawa Universitet (polsk: Uniwersytet Warszawski, latin: Universitas Varsoviensis) er et universitet i Warszawa, Polen, der blev grundlagt i 1816. Med sine 56.858 studerende og 5.500 ansatte er det landets st\xc3\xb8rste._NEWLINE_Universitetet blev grundlagt som Warszawas Kongelige Universitet i 1816, da delingen af Polen adskilte Warszawa fra det \xc3\xa6ldste og mest indflydelsesrige akademiske milj\xc3\xb8 i Krak\xc3\xb3w. Efter tilladelse fra Zar Alexander 1. blev universiteet etableret med fem fakulteter \xe2\x80\x93 jura og statskundskab, medicin, filosofi, teologi og humaniora. Universitetet voksede hurtigt, men blev lukket under Novemberopstanden i 1830. Det blev gen\xc3\xa5bnet i 1857 under navnet Akademia Medyko-Chirurgiczna med s\xc3\xa6de i Staszic-paladset, dog kun med to fakulteter; et medicinsk og et farmaceutisk. Hovedskolen (Szko\xc5\x82a G\xc5\x82\xc3\xb3wna) opstod 1862 med fire fakulteter. Alle polsksprogede skoler blev lukket i 1869 efter januaropstanden, men skolen n\xc3\xa5ede at uddanne 3.000 studenter, hvoraf mange blev en vigtig del af den polske intelligentsia. Hovedskolen blev erstattet af Cesarski Uniwersytet Warszawski (Tsaruniversitetet i Warszawa), der underviste p\xc3\xa5 russisk og havde til form\xc3\xa5l at uddanne milit\xc3\xa6rfolk. 70% af de studerende var polske, men efter revolutionen i 1905 var den andel faldet til under 10\xc2\xa0% som f\xc3\xb8lge af boykot. Universitetet genopstod under F\xc3\xb8rste Verdenskrig. Antallet af studerende var i 1918 passeret 4.500. Efter Polens selvst\xc3\xa6ndighed i 1918 blev der brugt mange resurser p\xc3\xa5 at forbedre universitetet, og i begyndelsen af 1930\'erne var det landets st\xc3\xb8rste. Nye fakulteter kom til, ligesom hovedcampusset blev udvidet. Universitetet blev opkaldt efter J\xc3\xb3zef Pi\xc5\x82sudski efter dennes d\xc3\xb8d i 1935._NEWLINE_Under 2. verdenskrig forb\xc3\xb8d de tyske myndigheder al h\xc3\xb8jere uddannelse i Polen, idet der if\xc3\xb8lge de nazistiske raceteorier ikke var behov for uddannelse af befolkningen, der fremover skulle v\xc3\xa6re "slaver af Det Tredje Rige". Hovedcampusset blev omdannet til milit\xc3\xa6rlejr. Selv om det blev straffet med d\xc3\xb8den at omg\xc3\xa5 forbuddet, organiserede mange professorer undervisning \xe2\x80\x93 det s\xc3\xa5kaldte hemmelige universitet i Warszawa (Tajny Uniwersytet Warszawski), ligesom der opstod undergrundsuniversiteter i andre polske byer. Forel\xc3\xa6sningerne afholdtes hos private. De fleste studenter deltog i Warszawaopstanden i 1944. Under opr\xc3\xb8ret blev 63 professorer dr\xc3\xa6bt, enten i kamp eller som f\xc3\xb8lge af Nazi-Tysklands udryddelse af den polske intelligentsia. Mange bygninger og store dele af universitetets samlinger gik tabt._NEWLINE_De f\xc3\xb8rste forel\xc3\xa6sninger efter krigen blev afholdt i 1945 i ruinerne af det gamle campus. Bygningerne blev med tiden genopbygget. Det selvstyre, som universitetet hidtil havde praktiseret, oph\xc3\xb8rte, da Sovjetunionen indf\xc3\xb8rte kommunismen i Polen. B\xc3\xb8ger blev censureret og flere professorer blev anholdt. Med W\xc5\x82adys\xc5\x82aw Gomu\xc5\x82kas vej til magten i Polen i 1956 begyndte en mere liberal periode, der dog blev kort. De kommunistiske myndigheder begyndte snart at undertrykke ytringsfriheden, hvilket medf\xc3\xb8rte voldsomme protester fra de studerende. Universitetet blev dog stadig et center for fri t\xc3\xa6nkning og uddannelse, da professorerne afholdt uformelle m\xc3\xb8der med de studerende, hvor de talte frit. Mange af dem blev ledere og medlemmer af Solidaritetsbev\xc3\xa6gelsen og andre oppositionelle grupper._NEWLINE_I dag best\xc3\xa5r Warszawa Universitet af 126 bygninger og har undervisnings- og forskningsaktivtieter fordelt p\xc3\xa5 18 fakulteter: Biologi, kemi, journalistik og politologi, filosofi og sociologi, fysik, geografi og regionale studier, geologi, historie, anvendt lingvistik og \xc3\xb8stslavisk filologi, \xc3\xb8konomi, neofilologi, p\xc3\xa6dagogik, polsk sprog, jura og offentlig administration, psykologi, anvendt samfundsfag, forvaltning samt matematik, informatik og mekanik.'